આમ મનોમન વાતો કરતાં ક્યારેક બબડતો ફફડતો તો ક્યારેક વળી સિનેમાના ગીતની એકાદ કડી ગણગણતો હરિશંકર ગામની નિશાળને ઓટલે બેસી ટપાલો ગોઠવી રહ્યો હતો. અંતે ટપાલની થોકડીમાંથી એક કવર કાઢ્યું….આર.એમ.એસની છાપવાળું…કંઈક મુંઝતો હોય એમ તેમ લાગ્યું.પણ તેની આંખો ચમકી, તેણે તે કવર પોતાના કપાળે અડકાડી ટપાલ થોકડીની નીચે મુંક્યું. હવે પછી આવનારી સુખદ ઘડીના ખ્યાલે તેણે અનેરા ઉત્સાહથી પગલા માંડવા શરૂ કર્યા. ક્યારેક તેનું હૃદય જોરથી ધડકી ઉઠતું. આશંકા, કુશંકાના વમળો જામતા અને વિખરાઈ જતાં.